Metodické usmernenie č. MF/008689/2017-31 zo dňa 31.01.2017
k postupu účtovania a vykazovania odvodu za neplnenie 
povinného podielu zamestnávania občanov so zdravotným postihnutím

Štátne rozpočtové organizácie, štátne príspevkové organizácie, obce, vyššie územné celky a nimi riadené rozpočtové a príspevkové organizácie vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“). 

Povinnosť zamestnávateľa zaplatiť odvod za neplnenie povinného podielu zamestnávania občanov so zdravotným postihnutím je upravená v § 65 zákona č. 5/2004 Z. z. o službách zamestnanosti a o zmene a doplnení niektorých zákonov. V účtovných jednotkách, ktoré nedodržali povinný podiel zamestnávania občanov so zdravotným postihnutím, sa daný odvod účtuje v zmysle § 61 citovaného Opatrenia na účte 545 – Ostatné pokuty, penále a úroky z omeškania. Na príslušných úradoch práce sa prijatý odvod účtuje v zmysle § 72 citovaného Opatrenia na účte 645 – Ostatné pokuty, penále a úroky z omeškania. 

Postup účtovania odvodu za neplnenie povinného podielu zamestnávania občanov so zdravotným postihnutím v ústrednej správe :

Účtovanie u zamestnávateľa – rozpočtová organizácia
Popis účtovného prípadu	MD	D	
Predpis odvodu za neplnenie povinného podielu zamestnávania občanov so zdravotným postihnutím	545	379	
Úhrada odvodu za neplnenie povinného podielu zamestnávania občanov so zdravotným postihnutím	379	225	
Zúčtovanie bežného transferu do výnosov vo vecnej a časovej súvislosti s výdavkami 	352	681	
Zúčtovanie realizácie rozpočtových výdavkov ku dňu, ku ktorému sa zostavuje účtovná závierka	225	352	

Účtovanie u zamestnávateľa – príspevková organizácia
Popis účtovného prípadu	MD	D	
Predpis odvodu za neplnenie povinného podielu zamestnávania občanov so zdravotným postihnutím	545	379	
Úhrada odvodu za neplnenie povinného podielu zamestnávania občanov so zdravotným postihnutím	379	221	

Účtovanie na príslušnom úrade práce 
Popis účtovného prípadu	MD	D	
Predpis príjmu z odvodu za neplnenie povinného podielu zamestnávania občanov so zdravotným postihnutím	316	645	
Prijatý odvod za neplnenie povinného podielu zamestnávania občanov so zdravotným postihnutím	224	316	
Predpis odvodu nedaňových rozpočtových príjmov	588	351	
Zúčtovanie realizácie rozpočtových príjmov ku dňu, ku ktorému sa zostavuje účtovná závierka	351	224	

Postup účtovania odvodu za neplnenie povinného podielu zamestnávania občanov so zdravotným postihnutím v samospráve :

Účtovanie u zamestnávateľa – obec a vyšší územný celok
Popis účtovného prípadu	MD	D	
Predpis odvodu za neplnenie povinného podielu zamestnávania občanov so zdravotným postihnutím	545	379	
Úhrada odvodu za neplnenie povinného podielu zamestnávania občanov so zdravotným postihnutím	379	221	

Účtovanie u zamestnávateľa – rozpočtová organizácia zriadená obcou (VÚC)
Popis účtovného prípadu	MD	D	
Predpis odvodu za neplnenie povinného podielu zamestnávania občanov so zdravotným postihnutím	545	379	
Úhrada odvodu za neplnenie povinného podielu zamestnávania občanov so zdravotným postihnutím	379	222	
 
Účtovanie u zamestnávateľa – príspevková organizácia zriadená obcou (VÚC)
Popis účtovného prípadu	MD	D	
Predpis odvodu za neplnenie povinného podielu zamestnávania občanov so zdravotným postihnutím	545	379	
Úhrada odvodu za neplnenie povinného podielu zamestnávania občanov so zdravotným postihnutím	379	221	

V súlade s Opatrením Ministerstva financií Slovenskej republiky z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie č. MF/010175/2004-42 v znení neskorších predpisov sa takýto výdavok triedi v položke 637 Služby, v podpoložke 637012 Poplatky a odvody.

Zamestnávateľ môže splniť povinnosť zamestnávať občanov so zdravotným postihnutím aj zadaním zákazky, vhodnej na zamestnávanie občanov so zdravotným postihnutím, alebo zadaním zákazky občanovi so zdravotným postihnutím, ktorý vykonáva samostatnú zárobkovú činnosť.
Zákazkou sa rozumie dodanie tovaru, alebo poskytnutie služby s peňažným plnením, ktorá je realizovaná medzi zamestnávateľom, ktorý si týmto spôsobom plní povinnosť zamestnávať občanov so zdravotným postihnutím na jednej strane, a chránenou dielňou alebo chráneným pracoviskom zriadeným občanom so zdravotným postihnutím, ktorý vykonáva samostatnú zárobkovú činnosť, na strane druhej.

Takto poskytnutú službu je potrebné účtovať ako službu, teda nie rozpočtovou ekonomickou klasifikáciou ako poplatok Úradu práce sociálnych vecí a rodiny.

Povinnosť zamestnávať občanov so zdravotným postihnutím je možné splniť aj kombináciou vyššie uvedených spôsobov – teda  úhradou odvodu a zadaním zákazky.

V praxi sa objavujú otázky, či je možné povinnosť odvodu za neplnenie povinného zamestnávania občanov so zdravotným postihnutím riešiť napr. kúpou vstupeniek do športového zariadenia (fitcentra), ktoré je chránenou dielňou, a platbu uhradiť zo sociálneho fondu. V tejto súvislosti je potrebné riešiť daný problém v zmysle zákona č. 152/1994 Z .z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov, zákona č. 595/2003 Z. z. o dani z príjmov v znení neskorších predpisov a tiež zákona č. 580/2004 Z. z. zákon o zdravotnom poistení a o zmene a doplnení zákona 95/2002 o poisťovníctve a o  zmene a doplnení niektorých zákonov, a  zákona 461/2003 Z. z. o sociálnom poistení v znení neskorších predpisov.

Dátum:                               31.01.2017

Vypracoval:                       Ing. Jana Hvojníková
                                          odbor legislatívy a súhrnného výkazníctva štátu
                                          tel. 02/59 58 32 35

Schválil:                            Ing. Ladislav Zakhar, PhD.
                                         odbor legislatívy a súhrnného výkazníctva štátu
                                         tel. 02/59 58 32 22

                                        Ing. Miriam Majorová, PhD.
                                        riaditeľka odboru legislatívy a súhrnného výkazníctva štátu